google/wiki40b huggingface dataset:
Τζον Λέιφιλντ

Τα πρώτα χρόνια

Εκτός του WWE, ο Λέιφιλντ όταν ήταν στο κολέγιο ασχολήθηκε με το ράγκμπι, χωρίς επιτυχία. Στην συνέχεια ξεκίνησε να προπονείται για την επαγγελματική πάλη, όπου έκανε τα πρώτα του βήματα στο Global Wrestling Federation (1992 - 1994). Όταν έφυγε από αυτή την εταιρεία, συνέχισε στην ανεξάρτητη σκηνή της πάλης, για δύο χρόνια.

Η επιτυχία στο WWE

Ο Λέιφιλντ είναι γνωστός από το πέρασμά του (1996 - 2009) στην εταιρεία επαγγελματικής πάλης WWE, όπου εμφανιζόταν αρχικά, με το ψευδώνυμο Μπράντσο, το οποίο στην συνέχεια συνδυάστηκε με το πραγματικό του όνομα, Τζον ‘Μπράντσο’ Λέιφιλντ, ή πιο απλά Τζέι Μπι Ελ. Του ανήκει ένα σπουδαίο ρεκόρ, καθώς είναι ο μεγαλύτερης διάρκειας πρωταθλητής WWE για το σόου SmackDown, με 280 συνεχόμενες μέρες κατοχής τίτλου.

Ο ρόλος που υποδυόταν

Στην καριέρα του στην εταιρεία, αρχικά είχε έναν ρόλο γκάνγκστερ, ενώ σχημάτισε ομάδα με τον Μπάρι Γουίντχαμ και αργότερα με τον Ρον Σίμονς. Ο ρόλος με τον οποίο όμως έκανε τεράστια επιτυχία, ήταν εκείνος του εκατομμυριούχου επιχειρηματία, που πάλευε από χόμπι και απλά ήθελε να είναι στην κορυφή σε όλα.

Σχολιαστής αγώνων και άλλα

Το 2006 αποφάσισε να σταματήσει την καριέρα του στα ρινγκ και έγινε σχολιαστής αγώνων στο WWE. Το 2008 επέστρεψε στα ρινγκ και έδωσε αρκετές φορές αγώνες, ενώ συμμετείχε και σε σενάρια. Η οριστική του απόσυρση ήρθε τον Μάρτιο του 2009, εντελώς ξαφνικά, μετά από έναν αγώνα του, στην WrestleMania 25 ανακοίνωσε την απόφασή του. Το 2012, επέστρεψε για ορισμένα σόου στο ρόλο του σχολιαστή αγώνων, λόγω της αναρρωτικής άδειας του Τζέρι Λόουλερ. Τον Νοέμβριο του ίδιου έτους, υπέγραψε συμβόλαιο για τη θέση του σχολιαστή αγώνων στο SmackDown.

Κατορθώματα

Στα 13 χρόνια ενεργής παλαιστικής καριέρας στο WWE, ο Λέιφιλντ κατέκτησε συνολικά 24 φορές τίτλο. Μία φορά κατέκτησε το Πρωτάθλημα WWE, μια φορά κατέκτησε το Πρωτάθλημα Ηνωμένων Πολιτειών WWE, μια φορά το Ευρωπαϊκό Πρωτάθλημα WWE, εφτά φορές το Σκληροπυρηνικό Πρωτάθλημα WWE, μια φορά το Διηπειρωτικό Πρωτάθλημα WWE και τρεις φορές το Παγκόσμιο Πρωτάθλημα Ομάδων, με τον Ρον Σίμονς.

Προσωπική ζωή

Γεννήθηκε σε μια μικρή πόλη του Τέξας. Ο πατέρας του ονομάζεται Λαβέλ Λέιφιλντ και είναι αρχιερέας, και η μητέρα του Μαίρη Λέιφιλντ. Από το 2005 είναι παντρεμένος με την Μέρεντιθ Γουίτνεϊ.
Μαργαρίτα Μηνιάτη

Βιογραφία

Γεννήθηκε στην Κέρκυρα το 1821 και ήταν κόρη του Δημητρίου Αλβάνα και της Αικατερίνης Παλατιανού. Είχε άλλα τέσσερα αδέλφια, τους Λεωνίδα, Φρειδερίκο και τις Νίνα και Σάντα. Όταν ήταν ακόμη ανήλικη, υιοθετήθηκε από την αδελφή της μητέρας της και τον σύζυγο της, υποστράτηγο σερ Φρέντερικ Άνταμ, που εκείνη την εποχή υπηρετούσε ως ύπατος αρμοστής της Βρετανικής Αυτοκρατορίας στα Επτάνησα. Αφού έλαβε μια αρχική μόρφωση στην πατρίδα της, στη συνέχεια ακολούθησε τη θετή της οικογένεια στην Ινδία όπου είχε μετατεθεί ο Άνταμ. Αργότερα μετέβη στη Ρώμη όπου γνώρισε τον Έλληνα ζωγράφο Γεώργιο Μηνιάτη, με τον οποίο παντρεύτηκε το 1844. Ακολούθησαν διάφορα ταξίδια στην Ευρώπη μέχρι το 1846, όταν εγκαταστάθηκε μαζί με τον σύζυγό της στη Φλωρεντία. Εκεί, εντάχτηκε στους καλλιτεχνικούς και πνευματικούς κύκλους της πόλης και εντατικοποίησε την ενασχόλησή της με τα γράμματα, επιτυγχάνοντας να κερδίσει το θαυμασμό αρκετών διάσημων προσωπικοτήτων της εποχής.
Απεβίωσε το 1887 στο Λιβόρνο. Η σορός της μεταφέρθηκε στη Φλωρεντία όπου και ετάφη. Από τον γάμο της με τον Γεώργιο Μηνιάτη απέκτησε δύο κόρες, την Ελένη, που πέθανε σε παιδική ηλικία, και την Ασπασία, που ασχολήθηκε με τη ζωγραφική.

Έργο

Η Μαργαρίτα Μηνιάτη αναγνωρίζεται ως πολύγλωσση, πολυμαθέστατη προσωπικότητα καθώς και μια από τις σημαντικότερες λόγιες της εποχής της. Το 1857 ξεκίνησε τη συνεργασία της με την εφημερίδα Ημερίσια Νέα του Λονδίνου ενώ από το 1860 άρχισε να συνεργάζεται με διάφορα ιταλικά έντυπα. Συνέγραψε πληθώρα έργων στα ιταλικά, τα αγγλικά και τα γαλλικά ασχολούμενη κυρίως με βιογραφίες επιφανών ανδρών. Το 1865 δημοσίευσε στα αγγλικά τη μελέτη της «Ο Δάντης και η εποχή του». Τα επόμενα χρόνια ακολούθησαν και άλλα έργα όπως οι «Ιστορικαί σκιαγραφίαι των πνευματικών και καλλιτεχνικών σχέσεων της Ιταλίας με την Βυζαντινήν αυτοκρατορίαν» (1869), «Ο Κορρέζιο, η ζωή του και το έργο του» (1881) κ.ά.
Σουπρολίγκα ανδρών 2000-01

Οι ομάδες διχάστηκαν

Η Ευρωλίγκα (ιστορικά γνωστή ως «Κύπελλο Πρωταθλητριών Ευρώπης») ιδρύθηκε αρχικά από τη FIBA ​​και διεξαγόταν υπό τη σκέπη της από το 1958 μέχρι το καλοκαίρι του 2000, ολοκληρώνοντας την περίοδο 1999–2000. Τότε ήταν που δημιουργήθηκε η εταιρεία Euroleague Basketball.
Περιέργως, η FIBA ​​δεν είχε ποτέ ως εμπορικό σήμα το όνομα «Euroleague» οπότε η Euroleague Basketball το χρησιμοποίησε απλά χωρίς νομικό πρόβλημα, επειδή η FIBA ​​δεν μπορούσε να κινηθεί νομικά γι' αυτό, έτσι έπρεπε να βρει ένα νέο όνομα για τη διοργάνωση. Οπότε, η περίοδος 2000–2001 ξεκίνησε με 2 διακριτές κορυφαίες ευρωπαϊκές διοργανώσεις επαγγελματικών ομάδων καλαθοσφάιρισης, τη «Σουπρολίγκα» και τη νέα «Ευρωλίγκα».
Το ρήγμα στο κορυφαίο επίπεδο ευρωπαϊκών διασυλλογικών διοργανώσεων καλαθοσφαίρισης, αρχικά δεν έδειξε σημάδια υποχώρησης. Κορυφαίοι σύλλογοι χωρίστηκαν μεταξύ των δύο πρωταθλημάτων, με τον Παναθηναϊκό, τη Μακάμπι, την ΤΣΣΚΑ Μόσχας και την Εφές Πίλσεν να παραμένουν στη FIBA, ενώ ο Ολυμπιακός, η Κίντερ Μπολόνια, η Ρεάλ Μαδρίτης, η Μπαρτσελόνα, η Ταού Κεράμικα και η Μπενετόν Τρεβίζο εντάχθηκαν στη Euroleague Basketball.

Δύο ηπειρωτικές πρωταθλήτριες

Το Μάιο του 2001, η Ευρώπη είχε δύο ηπειρωτικές πρωταθλήτριες, τη Μακάμπι της Σουπρολίγκας (FIBA) και την Κίντερ Μπολόνια της Ευρωλίγκας (Euroleague Basketball / ULEB). Οι ηγέτες των δύο οργανισμών συνειδητοποίησαν την ανάγκη να καταλήξουν σε μία ενιαία διοργάνωση. Κατά τη διαπραγμάτευση που ακολούθησε, η Euroleague Basketball ήταν σε πλεονεκτική θέση έναντι της FIBA, η οποία και συμφώνησε τελικά με τους όρους της. Ως αποτέλεσμα, η Ευρωλίγκα ενσωματώθηκε πλήρως υπό τη σκέπη της Euroleague Basketball, ενώ οι ομάδες που συμμετείχαν στη Σουπρολίγκα, εντάχθηκαν στη νέα Ευρωλίγκα. Σήμερα είναι αποδεκτό το γεγονός ότι εκείνη την περίοδο υπήρξαν δύο πρωταθλήτριες ομάδες καλαθοσφαίρισης στην Ευρώπη.

Ο σχηματισμός της νέας Ευρωλίγκας

Ένα χρόνο αργότερα, η Euroleague Basketball και η FIBA ​​αποφάσισαν ότι η Ευρωλίγκα θα είναι η κύρια ηπειρωτική διοργάνωση, στην οποία θα μετέχουν οι κορυφαίοι επαγγελματικοί σύλλογοι καλαθοσφαίρισης της Ευρώπης.
Μεγαλοβλαστική αναιμία

Ανεπάρκεια βιταμίνης Β12

Η αποθηκευμένη ποσότητα βιταμίνης Β₁₂ στον οργανισμό είναι φυσιολογικά 2-5mg, και η ημερήσια κατανάλωση είναι 1-3μg (περίπου 0,1% των αποθεμάτων). Έτσι, ακόμη και μια ξαφνική απουσία πρόσληψης βιταμίνης Β₁₂ (π.χ. μετά από ολική γαστρεκτομή χωρίς θεραπεία αναπλήρωσης Β₁₂) θα οδηγήσει σε ανεπάρκεια μετά από κάποια χρόνια.

Έλλειψη Β12 από τις τροφές

Η βιταμίνη Β₁₂ βρίσκεται σε τροφές αποκλειστικά ζωικής προέλευσης, όπως συκώτι, κρέας, ψάρι, αυγά, γαλακτοκομικά. Έτσι, σε αυστηρά φυτοφάγα άτομα (vegans) που καταναλώνουν μόνο φυτικές τροφές μπορεί να παρουσιαστεί έλλειψη βιταμίνης Β₁₂. Αξίζει να σημειωθεί πως τα αυστηρά φυτοφάγα άτομα μπορούν να αναπληρώσουν το έλλειμμα βιταμίνης Β₁₂ με συμπληρώματα διατροφής, καθώς και τρόφιμα τεχνητά εμπλουτισμένα με Β₁₂ (φυτικά γάλατα, προϊόντα σόγιας, δημητριακά). Τα συμπληρώματα και ο εμπλουτισμός με βιταμίνη Β₁₂ μπορεί να γίνει με μικροοργανισμούς χωρίς τη διαμεσολάβηση ζώων ή παραγώγων τους.
1654 Μπόγιεβα

Φυσικά χαρακτηριστικά

Η μέση διάμετρος της Μπόγιεβα εκτιμάται σε 26,98 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,1162 ± 0,018.
Νικολό Σαγκρέντο

Πρώτα χρόνια

Ο Νικολό Σαγκρέντο ήταν γιος του Ζαχαρία Σαγκρέντο και της Πάολας Φόσκαρι, η σταδιοδρομία του αμαυρώθηκε από την συμπεριφορά του πατέρα του ο οποίος συμμετείχε τον Μάιο του 1630 στον Πόλεμο Διαδοχής της Μάντοβας και εγκατέλειψε την μάχη. Ο Νικολό δεν μπόρεσε ύστερα από αυτό το περιστατικό να ξεκινήσει την πολιτική του σταδιοδρομία με προοπτικές.
Η οικογένεια του στην συνέχεια κατόρθωσε με πολλά μέλη της να πάρει σημαντικές διακρίσεις στον Κρητικό Πόλεμο, αυτό βοήθησε τον ίδιο να συμμετέχει σε πολλές πρεσβείες για λογαριασμό της Βενετίας και τελικά διορίστηκε Πραίτορας στην Βασιλική του Αγίου Μάρκου.

Δόγης της Βενετίας

Ο Ντομένικο Β΄ Κονταρίνι πέθανε υπέργηρος (14 Αυγούστου 1676) και ο Νικολό Σαγκρέντο εξελέγη νέος Δόγης της Βενετίας (6 Φεβρουαρίου 1676), γιόρτασε την εκλογή του με πολλές εκδηλώσεις και πανηγύρια, αυτό ήταν η μοναδική πληροφορία για την περίοδο που κυβέρνησε. Το 1675 γιόρτασε με πανηγυρικές εκδηλώσεις τον γάμο της πόλης με την θάλασσα, παραδοσιακή γιορτή στην Βενετία που κρατούσε πολλούς αιώνες. Πέθανε ύστερα από τρεις μέρες σε αναισθησία (14 Αυγούστου 1676).
CMYK

Με τη συντομογραφία CMYK εννοούμε το μοντέλο χρωμάτων που χρησιμοποιείται στην τυπογραφία. Η ονομασία του προέρχεται από τις λέξεις Cyan (κυανό), Magenta (ματζέντα), Yellow (κίτρινο), και Black (μαύρο) τα οποία είναι και τα βασικά χρώματα μέσω των οποίων δημιουργούνται τα υπόλοιπα χρώματα και αποχρώσεις. Το μαύρο αναφέρεται με το γράμμα Κ (Κey), που σημαίνει χρώμα κλειδί στην παραγωγή της τετραχρωμίας.

Σε σύγκριση με το RGB

Η χρήση των τεσσάρων χρωμάτων CMYK δημιουργεί καλύτερη ποιότητα χρωμάτων και αντιθέσεων στις εκτυπώσεις, όμως τα χρώματα που βλέπει κάποιος στην οθόνη του υπολογιστή του ακολουθούν το μοντέλο χρωμάτων RGB, οι αποχρώσεις του οποίου δεν είναι πάντοτε δυνατόν να αναπαραχθούν τυπογραφικά.
Το μοντέλο RGB βασίζεται στη μίξη τριών χρωμάτων, τα αρχικά των οποίων σχηματίζουν το όνομα του και είναι τα Red (Κόκκινο), Green (Πράσινο), και  Blue (Μπλε).
Στη σχεδίαση και τη γραφιστική, συνηθίζεται να χρησιμοποιείται το μοντέλο RGB για παρουσιάσεις στην οθόνη του υπολογιστή, όμως πάντοτε μετατρέπεται σε χρώματα του μοντέλου CMYK αν πρέπει να τυπωθεί.
Τόζα Βεσελίνοβιτς

Σε συλλογικό επίπεδο

Γεννήθηκε στις 22 Οκτωβρίου του 1930 στην πόλη Νόβι Σαντ. Έχει αγωνιστεί ως ποδοσφαιριστής στα πρωταθλήματα της Γιουγκοσλαβίας, της Ιταλίας, της Αυστρίας και του Βελγίου. Οι ομάδες από τις οποίες πέρασε κατά τη διάρκεια της καριέρας του ήταν οι: Σλόγκα Νόβι Σαντ, Βοϊβοντίνα, Παρτιζάν, Σαμπντόρια, Φιρστ Βιέννα, Ρουαγιάλ Υνιόν Σεν Ζιλουά, Αούστρια Κέρντεν και Προλέτερ Ζρένιανιν.
Ήταν ένας ιδιαίτερα χαρισματικός σκόρερ, κάτι που φαίνεται από το γεγονός ότι χρίστηκε τέσσερις φορές πρώτος σκόρερ στο πρωτάθλημα Γιουγκοσλαβίας (1956, 1957, 1958 και 1961) καθώς επίσης και από το σύνολο των γκολ που σημείωσε στα εθνικά πρωταθλήματα στα οποία αγωνίστηκε (170 γκολ σε 341 συμμετοχές).

Διεθνείς συμμετοχές

Ο Τόζα Βεσελίνοβιτς έχει πραγματοποιήσει με την εθνική ομάδα της Γιουγκοσλαβίας 37 συμμετοχές, ενώ κατάφερε να πετύχει και 28 γκολ. Μεταξύ άλλων, συμμετείχε στα Μουντιάλ του 1954 και του 1958.

Προπονητική καριέρα

Μετά το τέλος της πολυετούς επαγγελματικής του καριέρας ως ποδοσφαιριστής, ο Τόζα Βεσελίνοβιτς αποφάσισε να συνεχίσει να ασχολείται με το άθλημα αλλά από ένα άλλο πόστο και συγκεκριμένα αυτό του προπονητή.
Από το 1968 και μέχρι το 1998 εργάστηκε ως προπονητής σε αρκετές χώρες του κόσμου και συγκεκριμένα σε Αυστρία, Ισημερινό, Κολομβία, Σερβία, Ελλάδα, Ισπανία, Ιταλία και Τουρκία. Οι ομάδες στις οποίες έχει διατελέσει προπονητής είναι οι: Αούστρια Κέρντεν, Ιντεπεντιέντε Σάντα Φε, Κλουμπ Ντεπορτίβο Ελ Νασιονάλ, Βοϊβοντίνα, Ολυμπιακός Πειραιώς, Λεβάντε, Μιγιονάριος, Φενέρμπαχτσε, Απόλλων Σμύρνης, Καταντζάρο, Διαγόρας Ρόδου, ΑΕΚ, Γκαζιάντεπσπορ, Μπακιρκόισπορ, Καρσίγιακα και Εθνικός Πειραιώς.
Εκτός των άλλων, έχει διατελέσει ομοσπονδιακός προπονητής των εθνικών ομάδων ποδοσφαίρου της Κολομβίας (1972-73) και της Γιουγκοσλαβίας (1982-84).
Κοίλα Ευβοίας

Ιστορία

Ο Ηρόδοτος αναφέρει ότι στην περιοχή ναυάγησε, κατά τη διάρκεια της Ναυμαχίας του Αρτεμισίου, ο στόλος των Περσών, εξαιτίας των νότιων ανέμων καθώς και της καταιγίδας που ξέσπασε, τη στιγμή που περιέπλεαν στην περιοχή.
Πληροφορίες για την περιοχή καθώς και για τους κατοίκους της παρέχει ο αρχαίος φιλόσοφος Δίων Χρυσόστομος (40-120), ο οποίος ταξιδεύοντας από τη Χίο ναυάγησε στις ακτές της Εύβοιας (περίπου 100). Ο ίδιος αναφέρει ότι δέχτηκε τη περιποίηση και τη φιλοξενία από κάτοικο της περιοχής. Αναφέρει ότι οι κάτοικοι της περιοχής ήταν πολύ φιλόξενοι, ενώ μάλιστα είχαν προσφέρει τη βοήθεια τους σε πολλούς ναυαγούς.
Πλέον το μόνο που υπάρχει για να θυμίζει τα Κοίλα Ευβοίας, είναι η παλιά ονομασία του χωριού Εκάλη Εύβοιας που έως το 1954 ονομαζόταν Κοίλωση και πιθανώς αποτελεί παραφθορά της ονομασίας της περιοχής των νοτιοανατολικών ακτών της Εύβοιας.
Ελιά Καλαμών

Παραγωγή

Η έκταση που καταλαμβάνει η επιτραπέζια ελιά Καλαμών είναι μόνο 3.400 στρέμματα με 165.000 ελαιόδεντρα και μέση παραγωγή 3.000 με 3.500 τόνους. Αποτελεί το 3% του συνόλου της παραγωγής.

Στη διατροφή

Οι ελιές Καλαμών έχουν ένα ομοιογενές αλλά με διακυμάνσεις σοκολατί έως σκούρο καφέ – ιώδες χρώμα και είναι χαρακτηριστικά μυτερές. Είναι συμπαγείς και τραγανές με διακριτική φρουτώδη γεύση, η οποία είναι επίσης αλμυρή, ελαφρώς πικρή και ξυδάτη. Τρώγονται όπως είναι σαν μεζές – ορεκτικό, σε σαλάτες και ειδικά στην ελληνική χωριάτικη σαλάτα, συνοδεύουν και χρησιμοποιούνται σε πολλές συνταγές.
Άρνολτ της Άλτενα

Βιογραφία

Ήταν ο πρωτότοκος γιος του Έμπερχαρτ Α΄ κόμη του Μπερκ-Άλτενα και της Αδελαϊδας (απεβ. 1200), κόρης του Ερρίκου Α΄ κόμη του Άρνσμπερκ (1123-1185).
Κληρονόμησε το βορειο-δυτικό έδαφος της Άλτενα και έγινε ο 1ος κόμης του Ίζενμπερκ το 1200. Απεβίωσε 43 ετών και τον διαδέχθηκαν οι δύο μεγαλύτεροι γιοί του: πρώτα ο Έμπερχαρτ Β΄ και μετά ο Φρειδερίκος.
Φραγκίσκη Μαγδαληνή της Ορλεάνης

Ζωή

Η Φραγκίσκη Μαγδαληνή γεννήθηκε στο Château de Saint Germain en Laye έξω από το Παρίσι το 1648. Ήταν η νεώτερη κόρη του Γκαστόν της Γαλλίας από τη δεύτερη σύζυγό του Μαργαρίτα της Λωρραίνης. Από τη γέννησή της, ονομάστηκε Μαντεμουαζέλ ντε Βαλουά. Ήταν η αγαπημένη αδελφή της Άννας Μαρίας Λουίζας, της διάσημης κληρονόμου. Μεγάλωσε μαζί με τις αδερφές της και τη Λουίζ ντε Λα Βαλλιέρ, μελλοντική ερωμένη του Λουδοβίκου ΙΔ΄. Κατοικούσε στο Château de Blois. Ο πατέρας της πέθανε το 1660 και η μητέρα της παρέμεινε άγαμη.
Κάτω από την επιρροή της εκ πατρός θείας της Χριστίνας Μαρίας, αρραβωνιάστηκε τον πρώτο της ξάδερφο, τον Κάρλο Εμμανουήλ Β΄, Δούκα της Σαβοΐας. Η Χριστίνα Μαρία την είχε επιλέξει καθώς ήθελε να διατηρήσει την εξουσία και την επιρροή της στην κυβέρνηση αφού προηγουμένως ήταν αντιβασίλισσα του γιου της από το 1637. Ο αγώνας εγκρίθηκε από τον Καρδινάλιο Μαζαρίνο ο οποίος είχε προηγουμένως απορρίψει τη Μαρία Ιωάννα της Σαβοΐας, μια άλλη υποψήφια για τον Κάρολο Εμμανουήλ Β΄. Η Φραγκίσκη Μαγδαληνή αποδείχθηκε κατάλληλα υπάκουη και προτιμήθηκε από τη Μαρία Ιωάννα.
Η Φραγκίσκη Μαγδαληνή παντρεύτηκε τον Δούκα της Σαβοΐας δι' αντιπροσώπου στο Palais du Louvre στις 4 Μαρτίου 1663. Το ζευγάρι συναντήθηκε για πρώτη φορά στο Annecy στις 3 Απριλίου 1663 όπου παντρεύτηκαν επίσημα. Το ζευγάρι ταξίδεψε στο Τορίνο, πρωτεύουσα της Σαβοΐας, όπου έφθασε στις 15 Ιουνίου 1663. Εκεί ήταν γνωστή ως Φραντσέσκα Μανταλένα της Ορλεάνης.
Η δούκισσα πέθανε σύντομα στις 14 Ιανουαρίου 1664 στο Βασιλικό Παλάτι του Τορίνο, αφήνοντας τον σύζυγό της χωρίς κληρονόμο. Τότε θάφτηκε στον καθεδρικό ναό του Τορίνο όπου μένει σήμερα. Ο σύζυγός της, θλιμμένος, διέταξε μια πλούσια κηδεία. Μετά το θάνατο της Φραγκίσκης Μαγδαληνής, ο Λουδοβίκος ΙΔ΄ προσπάθησε να παντρέψει την Άννα Μαρία Λουίζα με τον Κάρολο Εμμανουήλ, ο οποίος αρνήθηκε. Αργότερα παντρεύτηκε τη Μαρία Ιωάννα της Σαβοΐας από την οποία είχε ένα γιο.
Ναυτικό δίκαιο

Ελληνική νομοθεσία

Δημόσιο Ναυτικό Δίκαιο: Επειδή οι διατάξεις του εν λόγω Δικαίου περιλαμβάνονταν διασπαρμένες σε διάφορα νομοθετήματα μερικά των οποίων ίσχυαν από της σύστασης του Ελληνικού Κράτους (π.χ. ΒΔ της 14 Νοεμβρίου 1836 "περί αστυνομίας εμπορικής ναυτιλίας") και οι οποίες πλέον δεν ανταποκρίνονταν στις σύγχρονες συνθήκες της ναυτιλίας, αποφασίσθηκε η προσαρμογή και κωδικοποίησή τους σε ενιαίο σύνολο το οποίο και απετέλεσε τον Κ.Δ.Ν.Δ., (Ν.Δ. 187/73).
Ιδιωτικό Ναυτικό Δίκαιο: Ομοίως όπως προηγούμενα οι διατάξεις του Ιδιωτικού Ναυτικού Δικαίου μετά από αναθεώρηση και εκσυγχρονισμού περιελήφθησαν στον Κ.Ι.Ν.Δ. (Ν.3816/58) που από 1 Σεπτεμβρίου 1958 τέθηκε σε ισχύ.
Σαντιγιέ Σουλτάνα

Βιογραφία

Η Σαντιγιέ γεννήθηκε το 1887 στην Κωνσταντινούπολη, και ήταν κόρη του Σουλτάνου Αμπντούλ Χαμίτ Β΄ και της έβδομης συζύγου του Εμσαλί Νουρ Καντινεφέντι. Η Σαντιγιέ έλαβε ειδική εκπαίδευση στο παλάτι. Ο Λομπάρντι Μπέη και Τζεμίλ Μπέη την έμαθαν κλασική τουρκική μουσική. Έπαιζε πιάνο, τύμπανο και λαούτο. Το 1909, ο γιος του Κιουτσούκ Σαΐντ Πασά, Αλί Ναμίκ Μπέη συμμετείχε στην εκθρόνιση του πατέρα της, η Σαντιγιέ διέλυσε τον αρραβώνα τους, λόγω της δυσμένιας του Κιουτσούκ Σαΐντ Πασά, προς τον πρώην σουλτάνο. Ο Σουλτάνος Μωάμεθ Ε΄ ήθελε τον Ενβέρ Πασά για μέλλοντα σύζυγο της Σαντιγιέ, αλλά λόγω της συμμετοχή του στην εκθρόνιση του πατέρα της, η Σαντιγιέ αρνήθηκε τον Ενβέρ Πασά για σύζυγο. 
Στις 2 Δεκεμβρίου 1910 η Σαντιγιέ παντρεύτηκε τον Φαχίρ Μπέη μαζί απέκτησαν το μοναδικό τους παιδί μια κόρη την Σαμιγιέ Χανίμσουλταν. Το 1924 εξορίστηκε η Οθωμανική δυναστεία και η Σαντιγιέ πήγε στη Γαλλία μαζί με την κόρη της. Το 1953 η Σαντιγιέ και η κόρη της επέστρεψαν στην πατρίδα τους. Στις 20 Νοεμβρίου 1977 η Σαντιγιέ πέθανε στην Κωνσταντινούπολη σε ηλικία 90 ετών. Είναι θαμμένη στο τουρμπέ του Μαχμούτ Β΄ στο Φατίχ στην Κωνσταντινούπολη.
Εκλογές Εθνικού Συμβουλίου του Μπουτάν (2018)

Εκλογές για Εθνικό Συμβούλιο διεξήχθησαν στο Μπουτάν στις 20 Απριλίου 2018.

Εκλογικό σύστημα

Από τα συνολικά 25 μέλη του Εθνικού Συμβουλίου τα 20 εκλέγονται σε μονοεδρικές περιφέρειες με το πλειοψηφικό σύστημα.
Αθηναϊκό-Μακεδονικό Πρακτορείο Ειδήσεων

Αθηναϊκό Πρακτορείο Ειδήσεων

Ιδρύθηκε στις 1 Ιανουαρίου 1905 με πρωτοβουλία του Υπουργείου Εξωτερικών, κατόπιν εξαγοράς του υφιστάμενου τότε «Τηλεγραφικού Πρακτορείου Στεφανόπολι». Λειτουργεί έκτοτε υπό την εποπτεία του Κράτους. Πρώτος διευθυντής του ήταν ο Ιωάννης Παρρέν. Το 1931 έγινε η αναδιοργάνωση του πρακτορείου βάσει των διεθνών προτύπων δημοσιογραφίας και από τον Μάρτιο του 1956 το ΑΠΕ συνδέθηκε με τηλετυπικό δίκτυο με όλες τις Αθηναϊκές εφημερίδες. Το ΑΠΕ διέθετε εξαρχής ένα πλούσιο δυναμικό από δημοσιογράφους, χρονογράφους ρεπόρτερ με μεγάλο δίκτυο μονίμων ανταποκριτών στις κυριότερες πρωτεύουσες και ενδιαφέρουσες πόλεις του κόσμου ανεξάρτητα με το ότι συνεργάζονταν με τα μεγαλύτερα δημοσιογραφικά πρακτορεία του κόσμου.
Αρχικά λειτούργησε ως ειδική υπηρεσία του Υπουργείου των Εξωτερικών και στη συνέχεια υπάχθηκε στη συσταθείσα Γενική Γραμματεία Τύπου και Πληροφοριών μέχρι το 1994 όταν με το Π.Δ. 150/1994 μετεβλήθη σε Ανώνυμη Εταιρεία του Ελληνικού Δημοσίου με τον πλήρη τίτλο «Αθηναϊκό Πρακτορείο Ειδήσεων Ανώνυμη Εταιρεία» (κοινώς: Α.Π.Ε. Α.Ε.) με έδρα την Αθήνα. Το 2008, με τη συμπλήρωση ενός αιώνα ζωής και σύμφωνα με το σχετικό Π.Δ. 191/2008, συμβλήθηκε με το Μακεδονικό Πρακτορείο Ειδήσεων υπό τη νέα επωνυμία «Αθηναϊκό Πρακτορείο Ειδήσεων-Μακεδονικό Πρακτορείο Ειδήσεων Ανώνυμη Εταιρεία». Στην αγγλική γλώσσα η επωνυμία του είναι «Athens News Agency–Macedonian Press Agency» κοινώς με αρχικά «ANA-MPA».

Μακεδονικό Πρακτορείο Ειδήσεων

Ιδρύθηκε το 1991 σε συνεργασία με το Αριστοτέλειο Πανεπιστήμιο Θεσσαλονίκης, τον Δήμο Θεσσαλονίκης, την Ένωση Συντακτών Ημερησίων Εφημερίδων Μακεδονίας Θράκης και τη Διεθνή Έκθεση Θεσσαλονίκης από όπου και στεγάζεται μέχρι σήμερα και οι οποίοι συμμετείχαν στο πρώτο Διοικητικό Συμβούλιο. Η ίδρυση του πρακτορείου ήταν αποτέλεσμα της θέλησης όλων των φορέων της Θεσσαλονίκης να προβάλλουν το δυναμισμό του βορειοελλαδικού χώρου. Μέχρι τα μέσα του 2015 και πριν τη συνένωσή του με το ΑΠΕ στεγαζόταν στο κέντρο της Θεσσαλονίκης και είχε ανταποκριτές στην Αθήνα, σε βαλκανικές πρωτεύουσες και σε πόλεις του εξωτερικού με μεγάλη ελληνική ομογένεια. Από τις 31 Αυγούστου του 2015 κατέχει σε συνεργασία με τη Διεθνή Έκθεση Θεσσαλονίκης (η οποία είναι ιδιοκτήτρια) και δικό του ραδιοφωνικό σταθμό, ονόματι «Πρακτορείο FM 104.9» το οποίο αποτελεί συνέχεια του πάλαι ποτέ «Ράδιο ΔΕΘ» πρώην «105 FM της Helexpo» και ο οποίος ξεκίνησε το 1988 και στεγάζεται μέσα στη Διεθνή Έκθεση Θεσσαλονίκης παράλληλα με το παράρτημα του ΑΠΕ-ΜΠΕ.
Λοφέλντεν

Ιστορία

Ίχνη κατοίκησης υπάρχουν από αρχαιοτάτων χρόνον, όπως αποδεικνύει ο αρχαιολογικός χορός με τάφους. Η σύγχρονη ιστορία ξεκινάει τον δέκατο  και ενδέκατο  αιώνα όταν τα εντάσσει της περιοχής δόθηκαν για καλλιέργεια και κατοίκηση. Η φλαμουριά του Φόλλμαρσχαουζεν ήταν τόπος συγκέντρωσης και δικαστικός τόπος  από τον μεσαίωνα μέχρι τον δέκατο ένατο αιώνα, αν και μεγάλες υποθέσεις δικαζόντουσαν ανέκαθεν στο Κάσσελ.
Αρχές του 20ού αιώνα ο οικισμός Ζίντλουνγκ (Siedlung) μελετήθηκε και κατασκευάστηκε το 1941 προκειμένου να ενώσει τα δυο χωριά, αλλά και να εξυπηρετήσει τους υπαλλήλους και εργάτες της βιομηχανίας αεροσκαφών Fieseler, γνωστή για το αεροσκάφος συνδέσμου Fieseler Fi 156 (Storch).
Ο σημερινός δήμος δημιουργήθηκε το 1941 μετά από την συγχώνευση τον δυο χωριων Κρούμπαχ (Crumbach) και Οχσχάουζεν (Ochshausen). Το 1970 προστέθηκε και ο δήμος του Φόλλμαρσχαουζεν (Vollmarshausen) που σήμερα αποτελεί δημοτικό διαμέρισμα. Λόγου της καλής πρόσβασης σε κόμβο αυτοκινητοδρομου το 2009 δημιούργησε μαζί με το γειτονικό Κάσσελ την βιομηχανική περιοχή Λοφέλντενερ Ρύσελ (Lohfeldener Rüssel).

Τοποθεσία και συγκοινωνία

Ο δήμος συνορεύει ανατολικά με τον δήμο του Κάσσελ και έχει πρόσβαση στον υπεραστικό αυτοκινητόδρομο A7 όπου τερματίζουν οι τοπικοί αυτοκινητόδρομοι A44 και A49. Ανά δέκα λεπτά διέρχεται λεωφορείο για το κέντρο του Κάσσελ. Η διαδρομή του διαρκεί 20 με 25 λεπτά.

Αξιοθέατα

Αξιοθέατο είναι το ιστορικό κέντρο του Φόλλμαρσχαουζεν με την φλαμουριά (το μεγάλο δένδρο), παραδοσιακά κτίρια και την νεοκλασική Ευαγγελική εκκλησια. Το Κρούμπαχ και το Οχσχάουζεν έχουν επίσης ιστορικές εκκλησιες. Ο δήμος λειτουργεί και ένα μουσείο με ιστορικές άμαξες (Hessisches Kutschen- und Wagenmuseum).
Εέρστε Ντιβίζιε

Ιστορία

Η Εέρστε Ντιβίζιε ιδρύθηκε το 1956, ενώ το πρώτο πρωτάθλημα κατέκτησε η ΑΝΤΟ Ντεν Χάαγκ. Από το 1972 ως το 2008 καμία ομάδα δεν μπορούσε να υποβιβαστεί. Από το 2009 υποβιβάζεται μία ομάδα στην Τόπκλασε.
Ως το 2008 ο μόνος τρόπος για να προβιβαστεί μια ομάδα από το Χούφντκλασε στην Εέρστε Ντιβίζιε, είναι όταν μία ομάδα της Εέρστε Ντιβίζιε χρεοκοπήσει ή χάσει την άδεια συμμετοχής, όπως έγινε το 1992 με τη χρεοκοπία των Βαχενίνχεν και Φλίσιχεν, το 2010 και 2011 όπου χρεοκόπησαν οι Χάρλεμ και Ρούζενταλ αντίστοιχα, και το 2013 όπου χρεοκόπησαν οι Άπελντορν και Φέενταμ. Η Ολλανδική Ομοσπονδία Ποδοσφαίρου (KNVB), για να αποτρέψει και άλλες χρεοκοπίες προβίβασε την Ακιλίζ '29 από την Τόπκλασε, ενώ επιτράπηκε στις Γιονγκ Άγιαξ, Γιονγκ Τβέντε και Γιονγκ Αϊνχόφεν (το αποθεματικό των πρώτων αντίστοιχων ομάδων) να αγωνιστούν στην 2η κατηγορία .
Χένρι Χόλλαντ, 3ος δούκας του Έξετερ

Οπαδός των Λάνκαστερ

Παντρεύτηκε την Άννα της Υόρκης (1447) την 8χρονη κόρη του Ριχάρδου της Υόρκης, παρά τον γάμο του εξακολουθούσε τον πόλεμο εναντίον των Υορκιστών. Μετά την νίκη των Υορκιστών στην Α΄ Μάχη του Σαιν Άλμπαν (1455) φυλακίστηκε αλλά αργότερα προσπάθησε να συμφιλιώσει τους δυο Οίκους (1458). Διετέλεσε στρατηγός των Λάνκαστερ στις μεγάλες νίκες στην μάχη του Γουέιφιλντ (1460), στην Β΄ Μάχη του Σαιν Άλμπαν (1461) και στην καταστροφική ήττα του Τάουτον (1461). Δραπέτευσε στην Γαλλία και ενώθηκε με την εξόριστη βασίλισσα Μαργαρίτα του Ανζού. Τα εδάφη του κατασχέθηκαν και δόθηκαν στην σύζυγο του (1464) την οποία αργότερα χώρισε, το σύντομο χρόνο που επανήλθε στον θρόνο ο Ερρίκος ΣΤ΄ ανέκτησε μερικά εδάφη του. Στην μάχη του Μπάρνετ ο Έξετερ διοικούσε την δεξιά πτέρυγα του στρατού του Λάνκαστερ, τραυματίστηκε θανάσιμα και ετοιμαζόταν να πεθάνει αλλά επέζησε, στην συνέχεια φυλακίστηκε και η σύζυγος του Άννα τον χώρισε (1472). Συμμετείχε στην εκστρατεία του Εδουάρδου Δ΄ της Αγγλίας στην Γαλλία (1475) και στην επιστροφή πνίγηκε στην θάλασσα, σύμφωνα με ανεπιβεβαίωτες πληροφορίες πνίγηκε με εντολή του Άγγλου βασιλιά.